Metrológia

Metrológia je odbor (veda) zaoberajúci sa meraním, meracími jednotkami, metódami merania, meradlami, stanovením fyzikálnych a materiálových konštánt a prípadne istými vlastnosťami osôb, ktoré meranie vykonávajú.

V súčasnosti predstavuje metrológia vyspelú vedeckú a technickú disciplínu nevyhnutnú pre vyspelú spoločnosť, jej hospodárstvo a ekonomiku. Názov je odvodený z gréckych slov metron = meria a logos = náuka. Tento pojem existuje viac ako 2 storočia a dnes prakticky nahrádza rôzne, skôr používané pojmy. Od prvých štátnych formácií v dejinách ľudstva bola snaha upraviť záväznými predpismi otázky užívania meradiel a merania v záujme obchodu.

 Druhy metrológie 
Metrológia sa delí na tri hlavné kategórie:

 vedecká metrológia - ktorá sa zaoberá hlavne realizáciou a uchovávaním etalónov a odovzdávaním hodnôt meracích jednotiek na etalóny nižších rádov a na meradlá;
 priemyselná metrológia - zabezpečuje na úrovni priemyslových podnikov, služieb a ostatných zainteresovaných organizácií používanie vhodných meradiel, meracích metód a nadväznosť meradiel;
 legálna metrológia - zaoberá sa meracími procesmi z hľadiska ochrany obchodného styku, spotrebiteľa, životného prostredia, zdravia a ďalších oblastí verejného záujmu.

 Legálna metrológia 
Legálna metrológia sa v súlade so Slovníkom Medzinárodnej organizácie pre legálnu metrológiu (OIML) definuje ako časť metrológie týkajúca sa činností, ktoré vyplývajú zo zákonných požiadaviek a týkajú sa meracích jednotiek, meracích prístrojov a meracích metód, ktoré vykonávajú oprávnené subjekty.

 Poslanie legálnej metrológie 
Poslaním legálnej metrológie je kontrolovať správnosť meradiel a merania na zabezpečenie ochrany spotrebiteľa, ochrany zdravia, majetku, životného prostredia a bezpečnosti pri práci, čo je prirodzená povinnosť štátu. Jej cieľom je zabezpečiť dôveryhodnosť výsledkov meraní, poskytnúť verejnú záruku jednotnosti a správnosti meraní.

Ľudia využívajúci výsledky meraní v aplikačnej oblasti legálnej metrológie nemusia byť odborníci v metrológii. Preto za vierohodnosť takýchto meraní preberá zodpovednosť štát v súlade so zákonom o metrológii.

Meradlá a meracie zariadenia musia zaručiť správne výsledky merania:
 v pracovných  podmienkach, 
 počas celej doby používania,
 v hranici dovolených chýb.

 Metrologická legislatíva na Slovensku 
Právna úprava metrológie na Slovensku pozostáva z:

a) Predpisov transponujúcich legislatívu "starého prístupu" Európskych    spoločenstiev a obsahujúcich tiež legislatívu pre neharmonizovanú oblasť:

 Zákon č. 157/2018 Z. z. o metrológii a o zmene a doplnení niektorých zákonov,
 Vyhláška Úradu pre normalizáciu, metrológiu a skúšobníctvo Slovenskej republiky č. 173/2018 Z. z. o zákonných meracích jednotkách v znení neskorších predpisov,
 Vyhláška úradu pre normalizáciu, metrológiu a skúšobníctvo Slovenskej republiky č. 188/2018 Z. z. o spotrebiteľskom balení, o fľaši ako odmernej nádobe, o požiadavkách na kontrolu množstva výrobku v spotrebiteľskom balení a o požiadavkách na kontrolu skutočného objemu fľaše ako odmernej nádoby v znení neskorších predpisov,
 Vyhláška Úradu pre normalizáciu, metrológiu a skúšobníctvo Slovenskej republiky č. 161/2019 Z. z. o meradlách a metrologickej kontrole (nahrádza vyhlášku ÚNMS SR č. 210/2000 Z. z. a nadobúda účinnosť od 1. augusta 2019)

b) Predpisov transponujúcich legislatívu Nového prístupu - Nového legislatívneho rámca Európskej únie:

 Zákon č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov,
 Nariadenie vlády Slovenskej republiky č. 126/2016 Z. z. o sprístupňovaní váh s neautomatickou činnosťou na trhu v znení neskorších predpisov,
 Nariadenie vlády Slovenskej republiky č. 145/2016 Z. z. o sprístupňovaní meradiel na trhu v znení neskorších predpisov.

Legálna metrológia sa teda zaoberá časťou metrológie, ktorá  vyplýva zo zákona  č.157/2018 Z. z. o metrológii a o zmene a doplnení niektorých zákonov, alebo z predpisov nového legislatívneho rámca Európskej únie.

Zákon o metrológii č. 157/2018 Z. z. upravuje:

 pôsobnosť orgánov štátnej správy v oblasti metrológie,
meraciu jednotku a jej používanie,
skupiny meradiel,
požiadavky na národný etalón a podmienky jeho realizácie a uchovávania a dohľad nad národným etalónom,
certifikovaný referenčný materiál a certifikáciu referenčného materiálu,
požiadavky na určené meradlo,
použitie určeného meradla a použitie povinne kalibrovaného meradla,
práva a povinnosti výrobcu a dovozcu určeného meradla,
práva a povinnosti používateľa určeného meradla,
práva a povinnosti používateľa povinne kalibrovaného meradla,
požiadavky na spotrebiteľské balenie,
povinnosti prevádzkovateľa baliarne a dovozcu spotrebiteľského balenia,
spôsob metrologickej kontroly určeného meradla a kalibráciu povinne kalibrovaného meradla a osoby, ktoré môžu vykonávať metrologickú kontrolu a kalibráciu,
podmienky úradného merania,
požiadavky a spôsob udeľovania spôsobilosti v oblasti metrológie,
požiadavky na dezignovanú organizáciu,
autorizačné požiadavky a povinnosti a oprávnenia autorizovanej osoby,
registračné požiadavky a povinnosti registrovanej osoby,
dozor nad dodržiavaním tohto zákona,
ukladanie pokút,
vzťah Úradu pre normalizáciu, metrológiu a skúšobníctvo Slovenskej republiky k zahraničiu a informačnú povinnosť tohto úradu. 

 Orgány štátnej správy pre oblasť metrológie 
Orgánmi štátnej správy pre oblasť metrológie sú:
 Úrad pre normalizáciu, metrológiu a skúšobníctvo Slovenskej republiky, ktorý zodpovedá najmä za štátnu politiku v oblasti metrológie a za metrologickú legislatívu;
Slovenský metrologický inšpektorát, ktorý vykonáva dozor nad plnením povinnosti orgánu verejnej moci, podnikateľa, inej právnickej osoby alebo inej fyzickej osoby, podľa zákona o metrológii. Inšpektorát plní aj funkciu orgánu dohľadu pre oblasť meradiel.

 Slovenská legálna metrológia 
Slovenská legálna metrológia (SLM) je nezisková organizácia zriadená Úradom pre normalizáciu, metrológiu a skúšobníctvo SR k 1. 1. 1994 so sídlom v Banskej Bystrici s tromi pracoviskami umiestnenými na piatich miestach na území Slovenska. SLM je organizácia poskytujúca všeobecne prospešné služby v oblasti metrológie založená Úradom pre normalizáciu, metrológiu a skúšobníctvo SR na základe uznesenia vlády SR č. 1203 aj jej rozhodnutia o transformácii štátnej príspevkovej organizácie Slovenská legálna metrológia.

Súčasné postavenie SLM v metrologickej infraštruktúre na Slovensku a jej hlavné úlohy vyplývajú z Rozhodnutia ÚNMS SR č. 2005/000557/00357 o organizácii určenej úradom, ktorým ÚNMS SR podľa § 2 písmeno s) zákona č. 157/2018 Z. z. o metrológii a o zmene a doplnení niektorých zákonov určil Slovenskú legálnu metrológiu na výkon činnosti podľa tohto zákona.

 Určené meradlá 
Z funkčného hľadiska nie je medzi určenými meradlami a ostatnými meradlami žiadny rozdiel, nakoľko obe skupiny meradiel slúžia k určeniu hodnoty meranej veličiny. Pri niektorých meraniach je však žiaduce, aby správnosť meradiel a realizovaných meraní garantoval štát a preto existuje aj skupina určených meradiel.

Podľa § 11 zákona o metrológii sú určené meradlá meradlami, ktoré sa bez vykonania povinnej metrologickej kontroly alebo posúdenia zhody nesmú uviesť na trh a používať, pričom o zaradení meradla do skupiny určených meradiel rozhoduje účel jeho použitia a používanie:

 a)     pri meraní, ktoré súvisí s platbami,
 b)     pri ochrane zdravia, bezpečnosti, majetku alebo životného prostredia,
 c)     pri príprave spotrebiteľského balenia,
 d)     v iných oblastiach verejného života, kde môžu vzniknúť konfliktné záujmy na výsledku merania alebo kde nesprávny výsledok merania môže poškodiť záujmy fyzickej osoby, právnickej osoby alebo verejnosti, alebo
 e)     pri meraniach, ak tak ustanovujú osobitné predpisy.

Meranie súvisiace s platbami je najmä meranie v obchodných vzťahoch, meranie na určovanie ceny pri priamom predaji spotrebiteľovi a meranie na účely výpočtu ceny, poplatkov, taríf, cla, daní, zvýhodnení, pokút, odškodnenia a poistenia.

Zoznam druhov určených meradiel je ustanovený v prílohe č.1 k vyhláške Úradu pre normalizáciu, metrológiu a skúšobníctvo Slovenskej republiky č. 161/2019 Z. z. o meradlách a metrologickej kontrole.

Metrologické a technické požiadavky pre určené meradlá sú ustanovené v prílohách č. 3 až č. 65 k vyhláške Úradu pre normalizáciu, metrológiu a skúšobníctvo Slovenskej republiky č. 161/2019 Z. z. o meradlách a metrologickej kontrole.

 Národné etalóny 
Národný etalón realizuje, uchováva a reprodukuje hodnoty meracích jednotiek a stupnice hodnôt fyzikálnych veličín a technických veličín na najvyššej metrologickej úrovni na Slovensku a poskytuje základ správnosti a jednotnosti merania na jej území. Národný etalón musí byť medzinárodne porovnaný alebo nadviazaný na medzinárodný etalón vyhlásený Medzinárodným úradom pre váhy a miery alebo na národný etalón iného štátu, ktorý je členom Medzinárodného úradu pre váhy a miery tak, aby sa zabezpečila porovnateľnosť merania vykonaného na Slovensku s meraním v inom štáte.

Zoznam národných etalónov SR:
Označenie etalónu   Názov etálónu NE 001/97 NE elektrického odporuNE 002/97 NE dĺžkyNE 003/97 NE hmotnostiNE 004/97 NE času a frekvencieNE 005/97 NE žiarivého toku a intenzity ožarovaniaNE 006/97NE tlakuNE 008/97NE hustoty kvapalín a tuhých teliesNE 009/97NE viskozity kvapalín NE 011/98 NE jednosmerného napätiaNE 012/98NE svietivosti  NE 013/98NE rovinného uhla NE 014/98NE elektrickej kapacity NE 015/98NE dozimetrických veličín rtg. žiarenia NE 016/98NE neutrónov NE 017/99NE aktivity rádionuklidov NE 019/99NE akustického tlaku vo vzdušnom prostredí NE 020/A/99NE teploty v intervale teplôt od - 38,8344 °C do 961,78 °CNE 020/B/99NE teploty v rozsahu 962 °C až 2200 °CNE 021/99 NE prietoku a pretečeného množstva vodyNE 022/99NE látkového množstva NE 023/99 NE zlomku látkového množstva v plynnej fáze NE 026/07NE elektrolytickej konduktivity NE 027/02NE spektrálnej transmitancie NE 028/01 NE dozimetrických veličín žiarenia gama NE 034/07NE pHNE 035/07NE prietoku a pretečeného objemu plynov 
Odborným garantom fyzikálnej realizácie a technickej realizácie, medzinárodného porovnávania, uchovávania a odovzdávania hodnôt národných etalónov a ich stupníc na meradlá podľa § 8 ods. 1 zákona o metrológii je Slovenský metrologický ústav alebo dezignovaná organizácia.

 Referencie 

 Iné projekty 


Kategória:Aplikované vedy
Kategória:Technické vedy